Tidligere general har erklært valgseier i Indonesia: – «Winter is coming»
72 år gamle Prabowo Subianto har en fortid som leder for en tidligere diktators kontroversielle spesialstyrker. De anklages for å stå bak tortur og bortføringer.  – Winter is coming, sier Amnesty Internationals Indonesia-sjef til Guardian.  Usman Hamid bruker det dystre mottoet til familien Stark i den populære TV-serien «Game of Thrones» for å beskrive fremtidsutsiktene til det indonesiske folket etter valget onsdag denne uken.  Den tidligere generalen Prabowo Subianto (72), som nå er forsvarsminister, har erklært seier. Han har en kontroversiell fortid, og er blitt beskyldt for å stå bak bortføringer og tortur.  Det skal ha skjedd da han ledet spesialstyrkene til Indonesias tidligere president Suharto, som også er hans tidligere svigerfar. Suharto styrte landet fra 1967 til 1998, og styret hans omtales som et diktatur.  Prabowo har også sterke bånd til den populære avtroppende presidenten Joko Widodo, som har støttet ham offentlig. Widodos eldste sønn Gibran Rakabuming Raka (36) er Prabowos visepresidentkandidat.  – Seier for alle indonesiere Indonesia har over 270 millioner innbyggere, og valgresultatet er ikke endelig klart.  Resultatene fra såkalte «hurtigtellinger» gjort av flere meningsmålingsinstitutter ved utvalgte stemmelokaler over hele landet tyder på at Prabowo har nærmere 60 prosents oppslutning, skriver NTB. Han ser dermed ut til å ha sikret seg en klar seier over sine to motstandere Anies Beswadan og Ganjar Pranowo.  – Dette er en seier for alle indonesiere. Vi skal være en regjering for hele folket, sa Prabowo i sin seierstale torsdag.  Menneskerettighetsaktivister er ikke like optimistiske, skriver Guardian.  – Vinteren kommer, uansett navn. Men kampen må fortsette, alle overgriperne må stilles for retten, sier Usman Hamid i Amnesty International til avisen.  – Hans impulser, hans instinkter, det er å handle basert på fremmedfrykt, og å være en autoritær leder. Jeg er redd han ikke vil forandre seg, personligheten hans endrer seg ikke, sier Andras Harsano ved Human Rights Watch til BBC.  Anklaget for tortur og bortføringer Bakgrunnen for bekymringene er blant annet at Prabowo tidligere ledet spesialstyrkene til diktatoren Suharto, kalt Kopassus. I 1998 måtte han forlate militæret etter at det ble kjent at soldater fra Kopasuss hadde kidnappet og torturert politiske aktivister, skriver Guardian. 13 av de 22 som ble kidnappet, er fortsatt savnet, ifølge Al Jazeera. Prabowo har nektet for å ha noe med saken å gjøre, og han har ikke blitt siktet i forbindelse med anklagene. Derimot ble flere av soldatene under ham siktet og dømt i saken, skriver Guardian.  Mannen som nå har erklært valgseier har også blitt anklaget for å ha begått menneskerettighetsbrudd i Timor Leste, skriver CNN. Endret image Professor Zachary Abuza, som er ekspert på politikk i Sør-Asia og sikkerhet ved National War College i Washington, D.C. i USA, sier til CNN at Prabowo jobbet hardt for å skape et nytt bilde av seg selv i offentligheten.  I valgkampen har han, ved hjelp av sosiale medier og kunstig intelligens (KI), sørget for å fremstå med et helt annet image enn en autoritær, militær leder.  NTB skriver at han i stedet er blitt fremstilt nærmest som en søt bestefar. Dette tolkes som et forsøk på å «myke opp» bildet av ham.  Stipendiat Yoes C. Kenawas ved Atma Jaya-universitetet sier at han nesten aldri så virkelige bilder av Prabowo i valgkampen. – I stedet er internett og gater fylt med plakater av Prabowo som en lubben tegneseriefigur. Denne nye «avataren» er over hele Indonesia, sa Kenawas.
Den tidligere generalen Prabowo Subianto (72) erklærer seier i det indonesiske presidentvalget.  Han har en kontroversiell fortid som leder for den tidligere diktatoren Suhartos spesialstyrker. De ble anklaget for å stå bak tortur og bortføringer. Valgresultatet i landet, som har over 270 millioner innbyggere, er ikke endelig klart.  Menneskerettighetsaktivister er bekymret for Prabowos lederskap og frykter et autoritært styre.